
ՀԻՄՆԱՎՈՐՈՒՄ
ԱՆՇԱՐԺ ԳՈՒՅՔ ՀԵՏ ՎԵՐՑՆԵԼՈՒ ԵՎ ԱՄՐԱՑՆԵԼՈՒ ՄԱՍԻՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ

1. Կարգավորման ենթակա ոլորտի կամ խնդրի սահմանումը.
Նախագծի մշակման անհրաժեշտությունը պայմանավորված է Արդարադատության նախարարության «Հայաստանի ազգային արխիվ» պետական ոչ առևտրային կազմակերպության (այսուհետ՝ նաև ՊՈԱԿ) Աբովյանի տարածքային ներկայացուցչության տարածքային պայմանների բարելավման անհրաժեշտությամբ։ 

2. Ընթացիկ իրավիճակը և իրավական ակտի ընդունման անհրաժեշտությունը.
[bookmark: _GoBack]Հարկ է նշել, որ ՊՈԱԿ-ի Աբովյանի տարածքային ներկայացուցչությունն իր գործունեությունը ծավալում է ՀՀ, Կոտայքի մարզ, ք․ Աբովյան, Բարեկամություն 2 հասցեի 1-ին հարկում գտնվող 235.82 քմ մակերեսով տարածքում։ Ներկայացուցչությունում աշխատում են 6 անձ, պահպանվում է շուրջ 62.000 արխիվային գործ։ Կապված տարածքի մակերեսի հետ՝ խնդիր է առաջանում պետական պահպանության ընդունելու Աբովյանի տարածաշրջանի (ներառյալ՝ Բյուրեղավան համայնքի) կազմակերպություններում պահպանվող փաստաթղթերը, որոնք սահմանված ժամկետների լրանալուց հետո ենթակա են լինելու հանձնման ՊՈԱԿ-ի Աբովյանի տարածքային ներկայացուցչություն։
Նշվածին զուգահեռ՝ ՊՈԱԿ-ի տարածքային կառույցների օպտիմալացման աշխատանքների արդյունքում նախատեսվում է Եղվարդի տարածքային ներկայացուցչությունը միավորել Աբովյանի ներկայացուցչության հետ՝ Եղվարդում պահպանվող շուրջ 10.000 արխիվային գործերը տեղափոխելով Աբովյան։ Արդյունքում, Աբովյանի ներկայացուցչությունում նախատեսվում է իրականացնել 72.000 պետական պահպանության հանձնված արխիվային գործերի պահպանություն, ինչպես նաև պատրաստ լինել պահպանության ընդունելու Նաիրի և Նոր Հաճն խոշորացված համայնքների փաստաթղթերը, ուստի առաջարկվող որոշմամբ նախատեսվող անշարժ գույքի՝ ՊՈԱԿ-ի Աբովյանի տարածքային ներկայացուցչությանը տրամադրելը կարող է ամբողջովին լուծել վերը նշված խնդիրները և ապահովել պետական սեփականություն համարվող արխիվային փաստաթղթերի հուսալի պահպանությունը։	

3. Կարգավորման նպատակը, ակնկալվող արդյունքները.
Նախագծի ընդունման արդյունքում Ազգային արխիվի Աբովյանի ներկայացուցչությունը կապահովվի անհրաժեշտ տարածքով, պետական պահպանության հանձնված արխիվային փաստաթղթերի պահպանությունը կիրականացվի առավել պատշաճ ձևով, ինչպես նաև կստեղծվեն անհրաժեշտ նախադրյալներ պետական գույքի արդյունավետ կառավարման և գույքային հարաբերությունների իրավաչափ կարգավորման համար։

4. Իրավական ակտի նախագիծը մշակող պատասխանատու մարմինը, ինչպես նաև, անհրաժեշտության դեպքում, նախաձեռնողի, հեղինակների և մշակմանը մասնակցող անձանց մասին տեղեկություններ.
Նախագիծը մշակվել է Արդարադատության նախարարության կողմից։

5. Նախագծի ընդունման կապակցությամբ լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.
Նախագծի ընդունման կապակցությամբ լրացուցիչ ֆինանսական միջոցների անհրաժեշտություն չկա, պետական բյուջեի եկամուտներում և ծախսերում փոփոխություններ չեն նախատեսվում:

6. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ.
Նախագիծը բխում է Կառավարության 18.08.2021թ. N 1363-Ա որոշմամբ հաստատված՝ Կառավարության 2021-2026 թվականների ծրագրի (այսուհետ՝ Ծրագիր) 6.7 կետով հաստատված՝ «Պետական գույքի արդյունավետ կառավարում» բաժնի պահանջներից:

